title: Odluka br. 1041/2009/EZ Europskog parlamenta i Vijeća od 21. listopada 2009. o uspostavljanju programa suradnje sa stručnjacima iz trećih zemalja u audiovizualnom području (MEDIA Mundus)

text:
               13/Sv. 043

               HR

               Službeni list Europske unije

               227

         32009D1041

               L 288/10

               SLUŽBENI LIST EUROPSKE UNIJE

               21.10.2009.

      ODLUKA br. 1041/2009/EZ EUROPSKOG PARLAMENTA I VIJEĆA

   od 21. listopada 2009.
   o uspostavljanju programa suradnje sa stručnjacima iz trećih zemalja u audiovizualnom području
   (MEDIA Mundus)
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 150. stavak 4. i članak 157. stavak 3.,
   uzimajući u obzir prijedlog Komisije,
   uzimajući u obzir mišljenje Europskoga gospodarskog i socijalnog odbora (1),
   uzimajući u obzir mišljenje Odbora regija (2),
   u skladu s postupkom utvrđenim u članku 251. Ugovora (3),
   budući da:

               (1)

               Audiovizualno područje pridonosi ostvarivanju ciljeva Lisabonske agende, a to su poticanje konkurentnosti, vještina, rasta i zapošljavanja u gospodarstvu utemeljenom na znanju. Ono ima važnu ulogu u kontekstu inicijative i2010 – krovne politike u području europskoga informacijskoga društva i medija – u okviru Lisabonske agende.

               (2)

               Europski parlament dosljedno naglašava da audiovizualno područje u značajnoj mjeri pridonosi europskom gospodarstvu stvaralaštva i znanja i ima središnju ulogu u promicanju kulturne raznolikosti i pluralizma te predstavlja važnu platformu za slobodu govora.

               (3)

               Područja kulture i stvaralaštva bitno pridonose europskom kulturnom gospodarstvu, pri čemu je stvaralačka industrija u 2004. godini zapošljavala najmanje 5,8 milijuna ljudi, što predstavlja 3,1 % ukupno zaposlenoga stanovništva EU-25.

               (4)

               Pri pružanju potpore Zajednice audiovizualnom području uzima se u obzir članak 151. Ugovora, u kojem se navodi da Zajednica i države članice podupiru suradnju s trećim zemljama i nadležnim međunarodnim organizacijama u području kulture te da Zajednica u svom djelovanju uzima u obzir kulturne aspekte, a posebno s ciljem poštivanja i promicanja raznolikosti svojih kultura.

               (5)

               U svojoj rezoluciji od 16. studenoga 2007. o Europskoj agendi za kulturu (4) Vijeće smatra da je kultura ključni element međunarodnih odnosa te naglašava potrebu za jačanjem njezine uloge u vanjskim odnosima i razvojnoj politici EU-a. U svojoj rezoluciji od 10. travnja 2008. o Europskoj agendi za kulturu u globaliziranom svijetu Europski parlament također naglašava, u vezi s UNESCO-vom Konvencijom o zaštiti i promicanju raznolikosti kulturnih izričaja, važnost uključivanja kulturne dimenzije u sve politike i programe, uključujući vanjsku politiku i razvoj.

               (6)

               Na dan 21. studenoga 2008. Vijeće i predstavnici vlada država članica, koji su se sastali unutar Vijeća, usvojili su zaključke o promicanju kulturne raznolikosti i međukulturnog dijaloga u vanjskim odnosima Unije i njezinih država članica (5).

               (7)

               U priopćenju od 8. lipnja 2006. o „Europi u svijetu” Komisija naglašava neraskidivu vezu između unutarnje i vanjske politike EU-a te ističe da Europa ima potencijal za sudjelovanje u novim mogućnostima koje nude tržišta u nastajanju i globalizacija budući da ima otvoreno društvo koje može prihvatiti ljude, ideje i nove tehnologije.

               (8)

               Europska je unija imala važnu ulogu u procesu koji je doveo do usvajanja UNESCO-ve Konvencije o zaštiti i promicanju raznolikosti kulturnih izričaja koja je stupila na snagu 18. ožujka 2007. nakon što su je 18. prosinca 2006. ratificirali Europska zajednica i 13 država članica. Cilj Konvencije je jačanje međunarodne suradnje i solidarnosti kao potpora kulturnom izričaju svih država. U skladu s člankom 12., točkom (e), Konvencije stranke Konvencije „potiču zaključivanje koprodukcijskih i kodistribucijskih sporazuma”.

               (9)

               Cilj brojnih aktivnosti država članica je povećanje suradnje između audiovizualnih industrija Europe i trećih zemalja, kao što su međunarodni koprodukcijski fondovi i koprodukcijski ugovori. Potpora Zajednice predstavljat će dopunu takvim aktivnostima.

               (10)

               U članku 1. Povelje Europske unije o temeljnim pravima priznati su sloboda izražavanja i pluralizam medija.

               (11)

               U izvješću o ocjeni programa MEDIA Plus utvrđena je važnost međunarodnih tržišta u prevladavanju problema europske audiovizualne industrije.

               (12)

               Međunarodno audiovizualno okruženje bitno se promijenilo u zadnja dva desetljeća i trenutačno je suočeno s novim izazovima, posebno pod utjecajem tehnološkog razvoja koji uključuje digitalnu projekciju filmova, video na zahtjev (VOD) ili višeprogramsku digitalnu televiziju. Navedeno je dovelo do snažnoga financijskoga rasta i obećavajućih ulaganja te, u skladu s tome, do snažne i sve veće potražnje za audiovizualnim sadržajima, što nudi brojne prilike trgovačkim društvima. U skladu s tim, postoji snažan i sve veći interes za razvojem projekata u vezi s različitim digitalnim aplikacijama. Pored toga, postoji i snažna veza između međunarodne suradnje na projektima i mogućnosti Unije da u svijetu promiče svoj regulatorni model za audiovizualna pitanja i konvergenciju između audiovizualnih i elektroničkih komunikacija.

               (13)

               S obzirom na sve veću važnost međunarodne dimenzije audiovizualne politike, 13. prosinca 2007. Europski je parlament u okviru proračuna za 2008. usvojio pripremnu aktivnost MEDIA International koja je usredotočena na razvoj odnosa Unije s audiovizualnim tržištima trećih zemalja i koja pruža priliku za strukturiranje i jačanje odnosa i mreža između europskih stručnjaka i stručnjaka iz trećih zemalja u audiovizualnom području na uzajamnu korist europske industrije i uključenih trećih zemalja. Naknadni poziv na podnošenje projektnih prijedloga privukao je veliki interes kako europskih stručnjaka tako i stručnjaka iz trećih zemalja. Za potporu je odabrano osamnaest projekata. Time je prva godina pripremne aktivnosti MEDIA International potvrdila sektorske interese i potrebe u međunarodnom polju te potrebu za djelovanjem Zajednice.

               (14)

               Europski je parlament produljio pripremnu aktivnosti MEDIA International s većim proračunom za 2009. godinu.

               (15)

               Na dan 19. svibnja 2008. ministri odgovorni za audiovizualna pitanja iz izvjesnoga broja država članica na neformalnom su okupljanju u Cannesu pozdravili inicijativu Europskog parlamenta za pripremnu aktivnosti MEDIA International i potakli Komisiju da „nastavi s razvojem navedene inicijative te ispita poželjnost i mogućnost predstavljanja prijedloga za program potpore s ciljem promicanja suradnje između europskih stručnjaka i stručnjaka iz trećih zemalja iz audiovizualne industrije na uzajamnu korist svih sudionika”.

               (16)

               Otvorenim javnim savjetovanjem pružena je snažna podrška jačanju suradnje između europskih stručnjaka i stručnjaka iz trećih zemalja u audiovizualnom području, posebno u poljima osposobljavanja, omogućavanja koprodukcije, distribucije i optjecaja audiovizualnih djela (uključujući nove platforme, kao što je VOD, i televiziju putem internetskog protokola (IPTV)) i filmske pismenosti.

               (17)

               Pristup audiovizualnim tržištima u trećim zemljama potrebno je olakšati širenjem znanja o tržištu među stručnjacima koji posluju na navedenim tržištima i njihovim umrežavanjem. S tim je ciljem potrebno poduprijeti projekte za provedbu osposobljavanja u okviru programa.

               (18)

               Distribucijski sektor određuje raznolikost audiovizualnih djela koja se nude potrošačima. Europski distributeri mala su trgovačka društva, a zbog strukture i rascjepkanosti tržišta oni su, za razliku od njihovih velikih, vertikalno integriranih konkurenata, loše opremljeni za ostvarivanje pristupa međunarodnim tržištima. Nadalje, pojavili su se novi igrači i distribucijske platforme koji potiču ili zahtijevaju više audiovizualnih sadržaja. Stoga je primjereno poduzeti mjere za poboljšanje distribucije, optjecaja i prikazivanja europskih djela u trećim zemljama i djela trećih zemalja u Europi.

               (19)

               Stoga postoji potreba za uspostavljanjem programa Zajednice za audiovizualno područje za pružanje financijske potpore projektima u poljima razmjene podataka i osposobljavanja, konkurentnosti, distribucije, optjecaja i prikazivanja audiovizualnih sadržaja.

               (20)

               U svrhu osiguravanja najveće moguće uzajamne koristi i pojednostavljenja administracije, projekte iz programa trebaju zajednički predlagati i provoditi stručnjaci iz Europske unije i trećih zemalja, a njima se treba promicati međunarodno umrežavanje. Kako bi se pojednostavila administracija, projekte treba koordinirati stručnjak s poslovnim nastanom u državi koja sudjeluje u programu.

               (21)

               Potrebno je izraditi i provesti odgovarajuće mjere za sprječavanje nepravilnosti i prijevara i za povrat izgubljenih ili nepravilno prenesenih ili korištenih sredstava.

               (22)

               Za cjelokupno trajanje programa prikladno je utvrditi financijsku omotnicu koja predstavlja osnovnu referencu za proračunsko tijelo, u smislu točke 37. Međuinstitucionalnoga sporazuma od 17. svibnja 2006. između Europskog parlamenta, Vijeća i Komisije o proračunskoj disciplini i dobrom financijskom upravljanju (6).

               (23)

               Mjere potrebne za provedbu ove Odluke trebaju se donijeti u skladu s Odlukom Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (7).

               (24)

               Mjere za praćenje i ocjenjivanje programa trebaju uključivati detaljna godišnja izvješća kao i posebne, mjerljive, ostvarive, relevantne i vremenski ograničene ciljeve i pokazatelje.

               (25)

               Budući da države članice ne mogu na zadovoljavajući način ostvariti ciljeve ove Odluke, s obzirom na transnacionalni i međunarodni karakter predloženih aktivnosti, i da bi se navedeni ciljevi, zbog opsega i učinaka navedenih aktivnosti, lakše ostvarili na razini Zajednice, Zajednica može donijeti mjere, u skladu s načelom supsidijarnosti kako je određeno u članku 5. Ugovora. U skladu s načelom proporcionalnosti, kako je određeno u navedenom članku, ova Odluka ne prelazi ono što je potrebno za ostvarivanje tih ciljeva,

         ODLUČILI SU:
   POGLAVLJE I.

      OPĆE ODREDBE

   Članak 1.
   Uspostavljanje i ciljevi programa
   1.   Ovom se Odlukom uspostavlja program MEDIA Mundus (program) za financiranje projekata za međunarodnu suradnju u audiovizualnom području u razdoblju od 1. siječnja 2011. do 31. prosinca 2013.
   2.   Ciljevi programa su povećanje konkurentnosti europske audiovizualne industrije, omogućavanje Europi da ima učinkovitiju kulturnu i političku ulogu u svijetu i povećanje izbora za potrošače i kulturne raznolikosti. Kroz program će se pokušati poboljšati pristup tržištima trećih zemalja i izgraditi povjerenje i dugoročni radni odnosi.
   Članak 2.
   Područje primjene programa
   Program je upućen europskim stručnjacima i stručnjacima iz trećih zemalja.
   Članak 3.
   Definicije
   Za potrebe ove Odluke primjenjuju se sljedeće definicije:

               1.

               „europski stručnjak” označava stručnjaka:

                           (a)

                           koji je državljanin:

                                       i.

                                       države članice EU-a; ili

                                       ii.

                                       države EFTA-a koja je članica EGP-a u skladu s odredbama dijela VI. Sporazuma o EGP-u; ili

                                       iii.

                                       države iz članka 8. stavaka 1. i 2. Odluke br. 1718/2006/EZ (8) koja nije već navedene pod podtočkom ii., ako država:

                                                   —

                                                   izjavi da je voljna biti članicom programa, i

                                                   —

                                                   plati doprinos koji se izračunava na istoj osnovi kao i doprinos za program MEDIA 2007;

                                 ili

                           (b)

                           koji je pravna osoba s poslovnim nastanom u jednoj od država iz točke (a) podtočke i., ili u državi koja ispunjava zahtjeve iz točke (a) podtočke ii. ili iii., i u vlasništvu je, bilo izravno ili većinskim udjelom, i ostaje u vlasništvu jedne ili više navedenih država ili jednog ili više državljana iz navedenih država do kraja projekta;

               2.

               „stručnjak iz treće zemlje” označava stručnjaka koji nije europski stručnjak;

               3.

               „treća zemlja” označava državu koja nije navedena u točki 1.(a), podtočka i., ili državu koja ispunjava zahtjeve određene u točki 1.(a), podtočki ii. ili iii.;

               4.

               „audiovizualno djelo” označava pokretne slike sa zvukom ili bez zvuka. Primjeri audiovizualnih djela uključuju igrane filmove, dokumentarne filmove i animirane filmove;

               5.

               „europska djela” označavaju audiovizualna djela podrijetlom iz država iz točke 1.(a) podtočke i., ii. ili iii.

         Članak 4.
   Uvjeti za sudjelovanje u programu
   1.   Da bi projekti ispunili uvjete za financiranje u okviru programa, zajednički ih predlažu i provode europski stručnjaci i stručnjaci iz trećih zemalja.
   2.   Kroz svaki se projekt nastoji promicati međunarodno umrežavanje. Radi toga svaki projekt mora imati najmanje tri partnera. Međutim, mogu se prihvatiti projekti sa samo dva partnera ako je zajamčeno potrebno umrežavanje.
   3.   Svaki projekt koordinira europski stručnjak i uključuje najmanje jednoga partnera iz treće zemlje. Koordinator je odgovoran za predaju projektnog prijedloga, upravljanje projektom te za njegovo financijsko upravljanje i provedbu.
   POGLAVLJE II.

      POSEBNI CILJEVI PROGRAMA

   Članak 5.
   Posebni cilj 1.: razmjena informacija, osposobljavanje i tržišne informacije
   U području razmjene informacija i osposobljavanja operativni je cilj programa jačanje vještina europskih stručnjaka i stručnjaka iz trećih zemalja, posebno na sljedeći način:

               (a)

               poboljšanjem razumijevanja stručnjaka, posebno razumijevanja uvjeta poslovanja, pravnih okvira (uključujući područje prava intelektualnoga vlasništva), sustava financiranja i mogućnosti suradnje između njihovih audiovizualnih tržišta;

               (b)

               osiguravanjem i olakšavanjem audiovizualne suradnje između stručnjaka kroz unaprjeđenje znanja o audiovizualnim tržištima;

               (c)

               olakšavanjem umrežavanja i uspostavljanjem dugoročnih radnih odnosa, posebno kroz stipendije; ili

               (d)

               podupiranjem početnog ili trajnog stručnog osposobljavanja.

         Članak 6.
   Posebni cilj 2.: konkurentnost i distribucija
   U vezi s poboljšanjem konkurentnosti europske audiovizualne industrije i distribucijom europskih djela izvan Europe i djela trećih zemalja u Europi, operativni ciljevi programa su:

               (a)

               olakšavanje potrage za trećim zemljama partnericama za europska djela. Program podupire organizaciju koprodukcijskih tržišta i događaje za pronalaženje partnera (pitching) s ciljem povezivanja mogućih partnera (npr. scenarista, redatelja, glumaca, producenata i distributera);

               (b)

               poticanje međunarodne prodaje i promidžbe europskih djela na tržištima trećih zemalja i audiovizualnih djela iz trećih zemalja u Europi. Program potiče sklapanje sporazuma između udruženja nositelja prava/prodajnih zastupnika/distributera kako bi se osigurali distribucija (npr. u kinima, na TV-u, IPTV-u, internetskoj televiziji i VOD platformama) i promicanje.

         Članak 7.
   Posebni cilj 3.: optjecaj
   Kako bi se poboljšali optjecaj i vidljivost europskih djela u trećim zemljama i djela trećih zemalja u Europi te povećala potražnja javnosti za kulturno raznolikim audiovizualnim sadržajima, a posebno među mladima, operativni ciljevi programa su:

               (a)

               poticanje kinoprikazivača u europskim i trećim zemljama na uzajamno poboljšanje programskih uvjeta i uvjeta prikazivanja (trajanje, prikazivanje i broj prikazivanja) ekskluzivnih premijera audiovizualnih djela. Program podupire projekte koje predstavljaju kinomreže s dvoranama u Europi i trećim zemljama koje u programu imaju znatni broj audiovizualnih djela na području/područjima partnera;

               (b)

               povećanje opskrbe audiovizualnim sadržajima i poboljšanje uvjeta emitiranja i distribucije za audiovizualna djela iz trećih zemalja kroz europske distribucijske kanale (npr. TV, IPTV, internetska televizija, VOD platforme) te europskih djela kroz međunarodne distribucijske kanale. Program podupire partnerstva između pružatelja medijskih usluga (ili VOD platformi) i nositelja prava s ciljem emitiranja paketa djela ili distribucije kataloga djela na VOD platformama;

               (c)

               olakšavanje organizacije događaja i inicijativa za filmsku pismenost, posebno onih usmjerenih na mlade, koji su namijenjeni međunarodnoj promidžbi raznolikosti audiovizualnih djela i povećanju potražnje javnosti za kulturno raznolikim audiovizualnim sadržajima.

         POGLAVLJE III.

      FINANCIJSKE ODREDBE I MJERE ZA PROVEDBU PROGRAMA

   Članak 8.
   Financijske odredbe
   1.   Mjere koje se financiraju na temelju ove Odluke provode se u skladu s Uredbom (EZ, Euratom) br. 1605/2002 (9).
   2.   U skladu s člankom 176. stavcima 2. i 4. Uredbe (EZ, Euratom) br. 2342/2002 (10) Komisija može odlučiti, ovisno o korisnicima i vrsti aktivnosti, može li ih se izuzeti od provjere stručnih kompetencija i kvalifikacija potrebnih za uspješan završetak aktivnosti ili programa rada.
   3.   Ovisno o vrsti aktivnosti, financijska se potpora može dodijeliti u obliku pomoći (koja se može vratiti za doprinos programa, osim potpore za sinkronizaciju/podnaslovljavanje) ili stipendije. Komisija može također dodijeliti nagrade za aktivnosti ili projekte programa. Ovisno o prirodi aktivnosti, može se odobriti paušalno financiranje ili uporaba raspona jediničnih troškova u skladu s člankom 181. Uredbe (EZ, Euratom) br. 2342/2002.
   4.   Sredstva dodijeljena na temelju programa ne mogu iznositi više od 50 % konačnih troškova projekta koji će se financirati. Međutim, u slučajevima koji su izričito predviđeni godišnjim programom rada i pozivom na podnošenje projektnih prijedloga, financijska sredstva mogu iznositi i do 80 %.
   5.   U skladu s člankom 113. stavkom 1., Uredbe (EZ, Euratom) br. 1605/2002, u vezi s člankom 172. stavkom 1. Uredbe (EZ, Euratom) br. 2342/2002, doprinos korisnika može biti u naravi, bilo u cijelosti ili djelomično, ako se vrijednost doprinosa može utvrditi na temelju stvarnih troškova koji su uredno potkrijepljeni računovodstvenim dokumentima ili općeprihvaćenih troškova na predmetnom tržištu. U navedene se doprinose mogu uključiti prostorije namijenjene osposobljavanju ili promidžbi.
   6.   U skladu s člankom 112. stavkom 1. Uredbe (EZ, Euratom) br. 1605/2002 Komisija može odlučiti, ako je to predviđeno godišnjim programom rada ili pozivom na podnošenje projektnih prijedloga, da troškovi izravno povezani s provedbom projekta ispunjavaju uvjete za financiranje, čak i ako ih je korisnik djelomično napravio prije postupka odabira.
   Članak 9.
   Provedba programa
   1.   Komisija je odgovorna za provedbu programa u skladu s odredbama navedenim u Prilogu. Komisija poduzima korake kako bi osigurala da se aktivnosti kojima je pružena potpora u skladu s posebnim ciljevima navedenim u člancima od 5. do 7. uzajamno dopunjuju.
   2.   Sljedeće mjere za provedbu programa donose se u skladu s postupkom upravljanja iz članka 10. stavka 2.:

               (a)

               godišnji plan rada, uključujući prioritete;

               (b)

               godišnja unutarnja raspodjela programskih resursa, uključujući raspodjelu između mjera u različitim poljima;

               (c)

               opće smjernice za provedbu programa;

               (d)

               sadržaj poziva na podnošenje projektnih prijedloga, definicija kriterija i postupaka za odabir projekata;

               (e)

               odabir projektnih prijedloga za dodjelu sredstava Zajednice u iznosu većem od:

                           —

                           200 000 EUR po korisniku godišnje u slučaju posebnog cilja 1.,

                           —

                           300 000 EUR po korisniku godišnje u slučaju posebnog cilja 2.,

                           —

                           300 000 EUR po korisniku godišnje u slučaju posebnog cilja 3.

         3.   Komisija donosi odluke o odabiru koje nisu navedene u stavku 2. točki (e). Komisija dostavlja Europskom parlamentu i odboru iz članka 10. sve relevantne informacije, uključujući odluke o odabiru donesene u skladu s ovim stavkom, u roku od dva radna dana od donošenja navedenih odluka.
   Članak 10.
   Odborska procedura
   1.   Komisiji pomaže odbor osnovan u skladu s člankom 11. Odluke br. 1718/2006/EZ koji je sastavljen od predstavnika država članica i kojim predsjeda predstavnik Komisije.
   2.   Kod upućivanja na ovaj stavak primjenjuju se članci 4. i 7. Odluke 1999/468/EZ, uzimajući u obzir odredbe njezinoga članka 8.
   3.   Rok utvrđen u članku 4. stavku 3. Odluke 1999/468/EZ je dva mjeseca.
   Članak 11.
   Doprinos programa drugim politikama i načelima Zajednice
   Program pomaže jačanju horizontalnih politika i načela Zajednice kroz:

               (a)

               doprinos raspravi i informiranju o Uniji kao području mira, blagostanja i sigurnosti;

               (b)

               promicanje temeljnoga načela slobode izražavanja;

               (c)

               poticanje svijesti o važnosti kulturne raznolikosti, zajedničkih vrijednosti, međukulturalnoga dijaloga i višejezičnosti u svijetu;

               (d)

               povećanje znanja o europskom gospodarstvu i doprinos jačanju globalne konkurentnosti Unije; i

               (e)

               pomoć u suzbijanju svih oblika diskriminacije na temelju spola, rasne ili etničke pripadnosti, religije ili vjerovanja, invalidnosti, dobi ili spolne orijentacije.

         Članak 12.
   Usklađenost i komplementarnost
   Komisija posebnu pozornost posvećuje usklađenosti i komplementarnosti između programa i drugih relevantnih politika, instrumenata i aktivnosti Zajednice, a posebno koordinaciji s programom MEDIA 2007 i njegovoj provedbi te koordinaciji s vanjskim programima suradnje s trećim zemljama u audiovizualnom i kulturnom području.
   Članak 13.
   Praćenje i ocjenjivanje
   1.   Komisija redovito prati projekte. Rezultati procesa praćenja uzimaju se u obzir pri provedbi programa.
   2.   Komisija osigurava vanjsko i neovisno ocjenjivanje programa.
   3.   Komisija podnosi Europskom parlamentu, Vijeću, Europskom gospodarskom i socijalnom odboru i Odboru regija:

               (a)

               priopćenje o mogućem nastavku programa, do 31. siječnja 2012.;

               (b)

               izvješće o ex post ocjenjivanju do 31. prosinca 2015.

         Članak 14.
   Financijska omotnica
   1.   Financijska omotnica za provedbu programa za razdoblje određeno u članku 1. stavku 1. iznosi 15 000 000 EUR.
   2.   Godišnja izdvajanja odobrava proračunsko tijelo unutar financijskoga okvira.
   POGLAVLJE IV.

      STUPANJE NA SNAGU

   Članak 15.
   Stupanje na snagu
   Ova Odluka stupa na snagu dvadesetog dana od dana objave u Službenom listu Europske unije.
   Primjenjuje se od 1. siječnja 2011.

      Sastavljeno u Strasbourgu 21. listopada 2009.

            Za Europski parlament

            Predsjednik

         J. BUZEK

            Za Vijeće

            Predsjednica

         C. MALMSTRÖM

      (1)  Mišljenje od 25. ožujka 2009. (SL C 228, 22.9.2009., str. 100.).

      (2)  Mišljenje od 21. travnja 2009. (SL C 200, 25.8.2009., str. 51.).

      (3)  Mišljenje Europskog parlamenta od 7. svibnja 2009. (još nije objavljeno u Službenom listu) i Odluka Vijeća od 14. rujna 2009.

      (4)  SL C 287, 29.11.2007., str. 1.

      (5)  SL C 320, 16.12.2008., str. 10.

      (6)  SL C 139, 14.6.2006., str. 1.

      (7)  SL L 184, 17.7.1999., str. 23.

      (8)  Odluka br. 1718/2006/EZ Europskog parlamenta i Vijeća od 15. studenoga 2006. o primjeni programa potpore za europski audiovizualni sektor (MEDIA 2007) (SL L 327, 24.11.2006., str. 12.).

      (9)  Uredba Vijeća (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na opći proračun Europskih zajednica (SL L 248, 16.9.2002., str. 1.).

      (10)  Uredba Komisije (EZ, Euratom) br. 2342/2002 od 23. prosinca 2002. o utvrđivanju detaljnih pravila za provedbu Uredbe Vijeća (EZ, Euratom) br. 1605/2002 o Financijskoj uredbi primjenjivoj na opći proračun Europskih zajednica (SL L 357, 31.12.2002., str. 1.).
   PRILOG

      AKTIVNOSTI KOJE ĆE SE PROVESTI

   1.   Posebni cilj 1.: razmjena informacija, osposobljavanje i tržišne informacije

      Operativni cilj

   Jačanje vještina europskih stručnjaka i stručnjaka iz trećih zemalja i poboljšanje njihove razine informiranosti i znanja.
   Aktivnosti koje će se provesti:

               —

               Potpora razvoju i provedbi modula osposobljavanja uključujući polaznike i instruktore iz europskih i trećih zemalja, s naglaskom na uvjetima produkcije, koprodukcije, distribucije, prikazivanja i širenja audiovizualnih djela na relevantnim međunarodnim tržištima.

               —

               Potpora razvoju i provedbi modula osposobljavanja uključujući polaznike i instruktore iz europskih i trećih zemalja, s naglaskom na uključivanje novih tehnologija u produkciju, postprodukciju, distribuciju (uključujući nove distribucijske platforme kao što su VOD, IPTV, internetska televizija), marketing i arhiviranje audiovizualnih djela.

               —

               Poticanje razmjene između ustanova i/ili postojećih aktivnosti stalnog osposobljavanja.

               —

               Doprinos osposobljavanju instruktora.

         2.   Posebni cilj 2: konkurentnost i distribucija

   1.   Operativni cilj

   Olakšavanje pronalaženja partnera za koprodukciju.
   Aktivnosti koje će se provesti:

               —

               Potpora organizaciji foruma za razvoj, financiranje, koprodukciju i pretprodaju međunarodnih koprodukcija, a posebno koprodukcijskih tržišta i događaja za pronalaženje partnera (pitching), s ciljem povezivanja mogućih partnera (npr. scenarista, redatelja, glumaca, producenata i distributera).

         2.   Operativni cilj

   Poticanje međunarodne prodaje i promicanja audiovizualnih djela.
   Aktivnosti koje će se provesti:

               —

               Poticanje sklapanja sporazuma između udruženja nositelja prava/prodajnih zastupnika/distributera iz europskih i trećih zemalja kako bi se osigurala distribucija (npr. u kinima, na TV-u, IPTV-u, internetskoj televiziji i VOD platformama) audiovizualnih djela na područjima partnera.

               —

               Podizanje svijesti javnosti kroz pojačane promidžbene akcije o objavljivanju filmova iz europskih zemalja u cijelom svijetu i objavljivanju filmova trećih zemalja u Europi.

               —

               Potpora sinkroniziranju i podnaslovljavanju za distribuciju i širenje europskih audiovizualnih djela i audiovizualnih djela iz trećih zemalja kroz sve raspoložive kanale u korist producenata, distributera i pružatelja medijskih usluga.

               —

               Poticanje stvaranja i konsolidacije mreža za umjetničku i industrijsku suradnju između nositelja prava/prodajnih zastupnika/distributera iz europskih i trećih zemalja.

         3.   Posebni cilj 3: optjecaj

   1.   Operativni cilj

   Poticanje kinoprikazivača u europskim i trećim zemljama na uzajamno poboljšanje programskih uvjeta i uvjeta prikazivanja ekskluzivnih premijera audiovizualnih djela.
   Aktivnosti koje će se provesti:

               —

               Potpora projektima koje predstavljaju vlasnici kinodvorana iz europskih i trećih zemalja pri uključivanju znatnoga broja europskih filmova i filmova iz trećih zemalja u programe ekskluzivnih premijera u komercijalnim kinima u određenom minimalnom trajanju. Dodijeljena potpora posebno će se odrediti u skladu s trajanjem, prikazivanjem i brojem prikazivanja filmova iz trećih zemalja u navedenih kinima (ili europskih filmova u slučaju vlasnika kinodvorana u trećim zemljama) u referentnom razdoblju.

               —

               Potpora stvaranju i konsolidaciji mreža europskih vlasnika kinodvorana i vlasnika kinodvorana iz trećih zemalja za razvoj zajedničkih aktivnosti za navedenu vrstu programa.

         2.   Operativni cilj

   Povećanje opskrbe audiovizualnim djelima i poboljšanje uvjeta emitiranja i distribucije za audiovizualna djela iz trećih zemalja kroz europske distribucijske kanale i za europska djela kroz distribucijske kanale trećih zemalja.
   Aktivnosti koje će se provesti:

               —

               Potpora partnerstvima između europskih pružatelja medijskih usluga (ili VOD platformi itd.) i nositelja prava te pružatelja medijskih usluga i nositelja prava iz trećih zemalja s ciljem emitiranja paketa europskih djela i djela iz trećih zemalja ili distribucije kataloga europskih djela i djela iz trećih zemalja na VOD platformama.

               —

               Izgradnja povjerenja i dugoročnih radnih odnosa između europskih pružatelja medijskih usluga, VOD platformi i nositelja prava te pružatelja medijskih usluga, VOD platformi i nositelja prava iz trećih zemalja.

         3.   Operativni cilj

   Olakšavanje organizacije događaja i inicijativa za filmsku pismenost.
   Aktivnosti koje će se provesti:

               —

               Potpora umrežavanju europskih inicijativa i inicijativa trećih zemalja za filmsku pismenosti, a posebno onih namijenjenih mladima, s ciljem međunarodnog promicanja raznolikosti audiovizualnih djela.

               —

               Potpora partnerstvima između europskih pružatelja medijskih usluga i pružatelja medijskih usluga iz trećih zemalja za emitiranje audiovizualnih djela namijenjenih mladima.


title: Odluka Vijeća 2014/455/ZVSP od 11. srpnja 2014. o izmjeni Odluke 2014/145/ZVSP o mjerama ograničavanja s obzirom na djelovanja kojima se podrivaju ili ugrožavaju teritorijalna cjelovitost, suverenitet i neovisnost Ukrajine

text:
               12.7.2014

               HR

               Službeni list Europske unije

               L 205/22

         ODLUKA VIJEĆA 2014/455/ZVSP
   od 11. srpnja 2014.
   o izmjeni Odluke 2014/145/ZVSP o mjerama ograničavanja s obzirom na djelovanja kojima se podrivaju ili ugrožavaju teritorijalna cjelovitost, suverenitet i neovisnost Ukrajine
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   uzimajući u obzir Odluku Vijeća 2014/145/ZVSP od 17. ožujka 2014. o mjerama ograničavanja s obzirom na djelovanja kojima se podrivaju ili ugrožavaju teritorijalna cjelovitost, suverenitet i neovisnost Ukrajine (1), a posebno njezin članak 3. stavak 1.,
   budući da:

               (1)

               Vijeće je 17. ožujka 2014. donijelo Odluku 2014/145/ZVSP.

               (2)

               Imajući u vidu težinu situacije u Ukrajini, Vijeće smatra da bi dodatne osobe trebalo dodati na popis osoba, subjekata i tijela koji podliježu mjerama ograničavanja iz Priloga Odluci 2014/145/ZVSP.

               (3)

               Prilog Odluci 2014/145/ZVSP trebalo bi stoga izmijeniti na odgovarajući način,

         DONIJELO JE OVU ODLUKU:
   Članak 1.
   Osobe navedene u Prilogu ovoj Odluci dodaju se na popis iz Priloga Odluci 2014/145/ZVSP.
   Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 11. srpnja 2014.

            Za Vijeće

            Predsjednik

         S. GOZI

      (1)  SL L 78, 17.3.2014., str. 16.

      PRILOG
      POPIS OSOBA IZ ČLANKA 1.

                  Ime

                  Identifikacijski podaci

                  Obrazloženje

                  Datum uvrštenja

                  1.

                  Aleksandr Yurevich BORODAI (Александр Юрьевич Бородай)

                  Datum rođenja: 25.7. 1972. u Moskvi

                  Takozvani „predsjednik vlade N arodne Republike Donjetska”.
                  Odgovoran za separatistička „vladina” djelovanja takozvane „vlade Narodne Republike Donjetska” (npr. 8. srpnja izjavio je „naša vojska provodi posebnu operaciju protiv ukrajinskih ‚fašista’”), potpisnik Memoranduma o razumijevanju o „uniji Novorusija”.

                  12.7.2014.

                  2.

                  Alexander KHODAKOVSKY (Александр Сергеевич Ходаковский)

                  Takozvani „ministar sigurnosti Narodne Republike Donjetska”.
                  Odgovoran za separatistička sigurnosna djelovanja takozvane „vlade Narodne Republike Donjetska”.

                  12.7.2014.

                  3.

                  Alexandr Aleksandrovich KALYUSSKY, (Александр Александрович Калюсский)

                  Takozvani „de facto zamjenik predsjednika vlade za socijalna pitanja NRD-a”.
                  Odgovoran za separatistička „vladina” djelovanja takozvane „vlade Narodne Republike Donjetska”.

                  12.7.2014.

                  4.

                  Alexander KHRYAKOV

                  Takozvani „ministar za informiranje i masovne komunikacije NRD-a”.
                  Odgovoran za proseparatistička propagandna djelovanja takozvane „vlade Narodne Republike Donjetska”.

                  12.7.2014.

                  5.

                  Marat BASHIROV

                  Takozvani „predsjednik Vijeća ministara Narodne Republike Luganska”, potvrđen 8. srpnja.
                  Odgovoran za separatistička „vladina” djelovanja takozvane „vlade Narodne Republike Luganska”.

                  12.7.2014.

                  6.

                  Vasyl NIKITIN

                  Takozvani „potpredsjednik Vijeća ministara Narodne Republike Luganska”, (bivši takozvani „predsjednik vlade Narodne Republike Luganska” i bivši glasnogovornik „Vojske jugoistoka”).
                  Odgovoran za separatistička „vladina” djelovanja takozvane „vlade Narodne Republike Luganska”.
                  Odgovoran za izjavu Vojske jugoistoka da se ukrajinski predsjednički izbori u „Narodnoj Republici Lugansku” ne mogu održati zbog „novog” statusa regije.

                  12.7.2014.

                  7.

                  Aleksey KARYAKIN (Алексей Карякин)

                  1979.

                  Takozvani „predsjednik Vrhovnog vijeća Narodne Republike Luganska”.
                  Odgovoran za separatistička „vladina” djelovanja „Vrhovnog vijeća”, odgovoran za zahtjev Ruskoj Federaciji za priznanje neovisnosti „Narodne Republike Luganska”.
                  Potpisnik Memoranduma o razumijevanju o „uniji Novorusija”.

                  12.7.2014.

                  8.

                  Yurij IVAKIN (Юрий Ивакин)

                  Takozvani „ministar unutarnjih poslova Narodne Republike Luganska”.
                  Odgovoran za separatistička „vladina” djelovanja takozvane „vlade Narodne Republike Luganska”.

                  12.7.2014.

                  9.

                  Igor PLOTNITSKY

                  Takozvani „ministar obrane Narodne Republike Luganska”.
                  Odgovoran za separatistička „vladina” djelovanja takozvane „vlade Narodne Republike Luganska”.

                  12.7.2014.

                  10.

                  Nikolay KOZITSYN

                  20. lipnja 1956. u regiji Donjetsk

                  Zapovjednik kozačkih snaga.
                  Odgovoran za zapovijedanje separatistima u istočnoj Ukrajini u borbi protiv snaga vlade Ukrajine.

                  12.7.2014.

                  11.

                  Oleksiy MOZGOVY (Олексій Мозговий)

                  Jedan od vođa oružanih skupina u istočnoj Ukrajini.
                  Odgovoran za obuku separatista za borbu protiv snaga vlade Ukrajine.

                  12.7.2014.


title: Odluka Vijeća (EU) 2017/609 od 27. ožujka 2017. o sklapanju, u ime Europske unije i njezinih država članica, Protokola uz Euromediteranski sporazum o uspostavi pridruživanja između Europske zajednice i njezinih država članica, s jedne strane, i Libanonske Republike, s druge strane, kako bi se uzelo u obzir pristupanje Republike Hrvatske Europskoj uniji

text:
               31.3.2017

               HR

               Službeni list Europske unije

               L 86/1

         ODLUKA VIJEĆA (EU) 2017/609
   od 27. ožujka 2017.
   o sklapanju, u ime Europske unije i njezinih država članica, Protokola uz Euromediteranski sporazum o uspostavi pridruživanja između Europske zajednice i njezinih država članica, s jedne strane, i Libanonske Republike, s druge strane, kako bi se uzelo u obzir pristupanje Republike Hrvatske Europskoj uniji
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 217. u vezi s člankom 218. stavkom 6. točkom (a),
   uzimajući u obzir Akt o pristupanju Republike Hrvatske, a posebno njegov članak 6. stavak 2.,
   uzimajući u obzir prijedlog Europske komisije,
   uzimajući u obzir suglasnost Europskog parlamenta (1),
   budući da:

               (1)

               Euromediteranski sporazum o uspostavi pridruživanja između Europske zajednice i njezinih država članica, s jedne strane, i Libanonske Republike, s druge strane (2) („Sporazum”), potpisan je u Luxembourgu 17. lipnja 2002. i stupio je na snagu 1. travnja 2006.

               (2)

               Republika Hrvatska postala je državom članicom Europske unije 1. srpnja 2013.

               (3)

               Prema uvjetima iz članka 6. stavka 2. Akta o pristupanju Republike Hrvatske, pristupanje Republike Hrvatske Sporazumu dogovara se sklapanjem protokola uz Sporazum između Vijeća, koje djeluje u ime Unije i odlučuje jednoglasno u ime država članica, i Libanonske Republike.

               (4)

               Vijeće je 14. rujna 2012. ovlastilo Komisiju da otvori pregovore s Libanonskom Republikom. Pregovori su uspješno zaključeni. U skladu s Odlukom Vijeća (EU) 2016/859 (3), Protokol uz Euromediteranski sporazum o uspostavi pridruživanja između Europske zajednice i njezinh država članica, s jedne strane, i Libanonske Republike, s druge strane, kako bi se uzelo u obzir pristupanje Republike Hrvatske Europskoj uniji, potpisan je u ime Unije i njezinih država članica u Bruxellesu dana 28. travnja 2016.

               (5)

               Protokol bi trebalo odobriti,

         DONIJELO JE OVU ODLUKU:
   Članak 1.
   Protokol uz Euromediteranski sporazum o uspostavi pridruživanja između Europske zajednice i njezinih država članica, s jedne strane, i Libanonske Republike, s druge strane, kako bi se uzelo u obzir pristupanje Republike Hrvatske Europskoj uniji odobrava se u ime Unije i njezinih država članica (4).
   Članak 2.
   Predsjednik Vijeća u ime Unije daje obavijest predviđenu člankom 7. Protokola, radi izražavanja suglasnosti Unije da je Protokol obvezuje (5).
   Članak 3.
   Ova Odluka stupa na snagu na dan donošenja.

      Sastavljeno u Bruxellesu 27. ožujka 2017.

            Za Vijeće

            Predsjednik

         C. ABELA

      (1)  Suglasnost od 2. ožujka 2017. (još nije objavljena u Službenom listu).

      (2)  SL L 143, 30.5.2006., str. 2.

      (3)  SL L 144, 1.6.2016., str. 1.

      (4)  Tekst je objavljen u SL L 144 od 1.6.2016., str. 3. zajedno s odlukom o potpisivanju.

      (5)  Datum stupanja na snagu Protokola objavit će Glavno tajništvo Vijeća u Službenom listu Europske unije.


title: 2014/468/EU: Odluka Vijeća donesena uz zajedničku suglasnost s predsjednikom Komisije, od 17. srpnja 2014. o imenovanju člana Europske komisije

text:
               18.7.2014

               HR

               Službeni list Europske unije

               L 212/15

         ODLUKA VIJEĆA
   donesena uz zajedničku suglasnost s predsjednikom Komisije,
   od 17. srpnja 2014.
   o imenovanju člana Europske komisije

      (2014/468/EU)

   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 246. drugi stavak,
   uzimajući u obzir mišljenje Europskog parlamenta (1),
   budući da:

               (1)

               Europsko vijeće je 9. veljače 2010. donijelo Odluku 2010/80/EU (2) o imenovanju Europske komisije za razdoblje do 31. listopada 2014.

               (2)

               U pismu od 18. lipnja 2014. g. José Manuel DURÃO BARROSO, predsjednik Komisije, obavijestio je Vijeće o tome da je g. Olli REHN podnio ostavku na mjesto člana Komisije s učinkom od 30. lipnja 2014.

               (3)

               U skladu s člankom 246. drugim stavkom Ugovora o funkcioniranju Europske unije, slobodno mjesto zbog ostavke do kraja mandata tog člana zauzima novi član istog državljanstva.

               (4)

               Stoga bi trebalo imenovati novog člana Komisije,

         DONIJELO JE OVU ODLUKU:
   Članak 1.
   Uz zajedničku suglasnost s g. Joséom Manuelom DURÃOM BARROSOM, predsjednikom Komisije, Vijeće imenuje g. Jyrkija KATAINENA za člana Komisije do kraja mandata koji istječe 31. listopada 2014.
   Članak 2.
   Ova Odluka stupa na snagu na dan donošenja.

      Sastavljeno u Bruxellesu 17. srpnja 2014.

            Za Vijeće

            Predsjednik

         S. GOZI

      (1)  Mišljenje od 16. srpnja 2014. (još nije objavljeno u Službenom listu).

      (2)  SL L 38, 11.2.2010., str. 7.


title: Odluka Komisije (EU) 2017/1215 оd 23. lipnja 2017. o utvrđivanju mjerila za dodjelu znaka za okoliš EU-a za deterdžente za strojno industrijsko i institucionalno pranje posuđa (priopćeno pod brojem dokumenta C(2017) 4228) (Tekst značajan za EGP. )

text:
                  12.7.2017

                  HR

                  Službeni list Europske unije

                  L 180/16

            ODLUKA KOMISIJE (EU) 2017/1215
      оd 23. lipnja 2017.
      o utvrđivanju mjerila za dodjelu znaka za okoliš EU-a za deterdžente za strojno industrijsko i institucionalno pranje posuđa

            (priopćeno pod brojem dokumenta C(2017) 4228)

      (Tekst značajan za EGP)
      EUROPSKA KOMISIJA,
      uzimajući u obzir Ugovor o funkcioniranju Europske unije,
      uzimajući u obzir Uredbu (EZ) br. 66/2010 Europskog parlamenta i Vijeća od 25. studenoga 2009. o znaku za okoliš EU-a (1), a posebno njezin članak 8. stavak 2.,
      nakon savjetovanja s Odborom Europske unije za znak za okoliš,
      budući da:

                  (1)

                  U skladu s Uredbom (EZ) br. 66/2010, znak za okoliš EU-a može se dodijeliti proizvodima koji imaju smanjen utjecaj na okoliš tijekom cijelog životnog ciklusa.

                  (2)

                  Uredbom (EZ) br. 66/2010 predviđa se određivanje posebnih mjerila za dodjelu znaka za okoliš EU-a za svaku skupinu proizvoda.

                  (3)

                  Odlukom Komisije 2012/720/EU (2) utvrđeni su ekološki kriteriji i s njima povezani zahtjevi u pogledu ocjenjivanja i vrednovanja za deterdžente za strojno industrijsko i institucionalno pranje posuđa, koji su na snazi do 14. studenoga 2016.

                  (4)

                  Kako bi se uzelo u obzir nedavna kretanja na tržištu i inovacije do kojih je došlo u međuvremenu, primjereno je utvrditi revidirana ekološka mjerila za tu skupinu proizvoda.

                  (5)

                  Revidirana mjerila i s njima povezani zahtjevi u pogledu procjenjivanja i verifikacije trebali bi vrijediti šest godina od datuma priopćenja ove Odluke, uzimajući u obzir inovacijski ciklus za tu skupinu proizvoda. Tim se mjerilima nastoje promicati proizvodi koji imaju smanjen utjecaj na vodne ekosustave, sadržavaju ograničenu količinu opasnih tvari, djelotvorni su na preporučenim temperaturama te kojima se stvaraju minimalne količine otpada smanjenjem ambalaže.

                  (6)

                  Radi pravne sigurnosti Odluku 2012/720/EU trebalo bi staviti izvan snage.

                  (7)

                  Proizvođačima čijim je proizvodima dodijeljen znak za okoliš EU-a za deterdžente za strojno industrijsko i institucionalno pranje posuđa prema kriterijima utvrđenima Odlukom 2012/720/EU treba omogućiti prijelazno razdoblje kako bi imali dovoljno vremena za prilagodbu svojih proizvoda revidiranim mjerilima i zahtjevima.

                  (8)

                  Mjere predviđene ovom Odlukom u skladu su s mišljenjem Odbora osnovanog na temelju članka 16. Uredbe (EZ) br. 66/2010,

            DONIJELA JE OVU ODLUKU:
      Članak 1.
      Skupina proizvoda „deterdženti za strojno industrijsko i institucionalno pranje posuđa” uključuje sve deterdžente za strojno pranje posuđa te sredstva za ispiranje ili namakanje obuhvaćene područjem primjene Uredbe (EZ) br. 648/2004 Europskog parlamenta i Vijeća (3) koji su stavljeni na tržište te su namijenjeni specijaliziranom osoblju za upotrebu u profesionalnim perilicama posuđa.
      Ta skupina proizvoda obuhvaća višekomponentne sustave koji se sastoje od više od jedne komponente koje se koriste za stvaranje potpunog deterdženta. Višekomponentni sustavi mogu uključivati niz proizvoda poput sredstava za namakanje i ispiranje te se ispituju kao cjelina.
      Ta skupina proizvoda ne obuhvaća deterdžente za strojno pranje posuđa namijenjene za kućanske perilice posuđa, deterdžente namijenjene upotrebi u strojevima za pranje medicinskih uređaja ili u posebnim strojevima za prehrambenu industriju.
      Štrcaljke bez doziranja automatskim crpkama isključene su iz te skupine proizvoda.
      Članak 2.
      Za potrebe ove Odluke primjenjuju se sljedeće definicije:

                  1.

                  „ulazne tvari” znači namjerno dodane tvari, nusproizvodi i nečistoće od sirovina u formulaciji konačnog proizvoda [(uključujući foliju topivu u vodi, ako se upotrebljava)];

                  2.

                  „primarna ambalaža” znači:

                              (a)

                              za pojedinačne doze u omotu koji treba ukloniti prije upotrebe, omot pojedinačne doze i ambalaža osmišljeni tako da tvore najmanju prodajnu jedinicu za distribuciju krajnjem korisniku ili potrošaču u trenutku kupnje, uključujući etiketu, ako je primjenjivo;

                              (b)

                              za sve druge tipove proizvoda, ambalaža osmišljena tako da tvori najmanju prodajnu jedinicu za distribuciju krajnjem korisniku ili potrošaču u trenutku kupnje, uključujući etiketu, ako je primjenjivo;

                  3.

                  „mikroplastika” znači čestice netopive makromolekularne plastike manje od 5 mm dobivene jednim od sljedećih postupaka:

                              (a)

                              postupkom polimerizacije poput poliadicije ili polikondenzacije, ili sličnim postupkom u kojem se upotrebljavaju monomeri ili druge ulazne sirovine;

                              (b)

                              kemijskom modifikacijom prirodnih ili sintetskih makromolekula;

                              (c)

                              mikrobnom fermentacijom;

                  4.

                  „nanomaterijal” znači prirodan, slučajno nastao ili proizveden materijal koji sadržava čestice u nevezanom stanju ili u obliku agregata ili aglomerata, pri čemu je za 50 % ili više čestica u raspodjeli po brojevnoj veličini jedna ili više vanjskih dimenzija unutar raspona veličine od 1 do 100 nm (4).

            Članak 3.
      Da bi mu bio dodijeljen znak za okoliš EU-a u skladu s Uredbom (EZ) br. 66/2010, deterdžent za strojno pranje posuđa mora pripadati skupini proizvoda „deterdženti za strojno industrijsko i institucionalno pranje posuđa” prema definiciji iz članka 1. ove Odluke i ispunjavati mjerila i s njima povezane zahtjeve u pogledu procjenjivanja i verifikacije koji su utvrđeni u Prilogu.
      Članak 4.
      Mjerila za skupinu proizvoda „deterdženti za strojno industrijsko i institucionalno pranje posuđa” te s njima povezani zahtjevi u pogledu procjenjivanja i verifikacije vrijede šest godina od datuma priopćenja ove Odluke.
      Članak 5.
      Za administrativne potrebe skupini proizvoda „deterdženti za strojno industrijsko i institucionalno pranje posuđa” dodjeljuje se brojčana oznaka „038”.
      Članak 6.
      Odluka 2012/720/EU stavlja se izvan snage.
      Članak 7.
      1.   Odstupajući od članka 6., zahtjevi za znak za okoliš EU-a za proizvode koji pripadaju skupini proizvoda „deterdženti za strojno industrijsko i institucionalno pranje posuđa” podneseni prije datuma priopćenja ove Odluke ocjenjuju se u skladu s uvjetima utvrđenima Odlukom 2012/720/EU.
      2.   Zahtjevi za znak za okoliš EU-a za proizvode koji pripadaju skupini proizvoda „deterdženti za strojno industrijsko i institucionalno pranje posuđa” podneseni u roku od dva mjeseca od datuma priopćenja ove Odluke mogu se temeljiti na mjerilima koja su utvrđena Odlukom 2012/720/EU ili na mjerilima koja su utvrđena ovom Odlukom. Ti se zahtjevi ocjenjuju u skladu s mjerilima na kojima se temelje.
      3.   Dozvole za znak za okoliš EU-a dodijeljene u skladu s kriterijima utvrđenima Odlukom 2012/720/EU mogu se upotrebljavati 12 mjeseci od datuma priopćenja ove Odluke.
      Članak 8.
      Ova je Odluka upućena državama članicama.

         Sastavljeno u Bruxellesu 23. lipnja 2017.

               Za Komisiju

            Karmenu VELLA

               Član Komisije

         (1)  SL L 27, 30.1.2010., str. 1.

         (2)  Odluka Komisije od 14. studenoga 2012. o utvrđivanju ekoloških kriterija za dodjelu znaka zaštite okoliša EU-a za deterdžente za strojno industrijsko i institucionalno pranje posuđa (SL L 326, 24.11.2012., str. 25.).

         (3)  Uredba (EZ) br. 648/2004 Europskog parlamenta i Vijeća od 31. ožujka 2004. o deterdžentima (SL L 104, 8.4.2004., str. 1.).

         (4)  Preporuka Komisije 2011/696/EU od 18. listopada 2011. o definiciji nanomaterijala (SL L 275, 20.10.2011., str. 38.).

         PRILOG

            OKVIR

            MJERILA ZA DODJELU ZNAKA ZA OKOLIŠ EU-a

            Mjerila za dodjelu znaka za okoliš EU-a za deterdžente za strojno industrijsko i institucionalno pranje posuđa

         MJERILA

                     1.

                     Toksičnost za vodene organizme

                     2.

                     Biorazgradivost

                     3.

                     Palmino ulje iz održivih izvora, uključujući ulje od palminih koštica i njihove derivate

                     4.

                     Tvari čija je uporaba zabranjena ili ograničena

                     5.

                     Ambalaža

                     6.

                     Prikladnost za uporabu

                     7.

                     Sustavi za automatsko doziranje

                     8.

                     Informacije za korisnike

                     9.

                     Informacije koje se navode na znaku za okoliš EU-a

               PROCJENJIVANJE I VERIFIKACIJA
         (a)   Zahtjevi

         Posebni zahtjevi u pogledu procjenjivanja i verifikacije navedeni su unutar svakog mjerila.
         Ako se od podnositelja zahtjeva traži dostavljanje nadležnim tijelima izjava, dokumenata, analiza, izvješća o ispitivanjima ili drugih dokaza kojima se dokazuje sukladnost s mjerilima, ti dokazi mogu, prema potrebi, potjecati od podnositelja zahtjeva i/ili njegova ili njegovih dobavljača.
         Nadležna tijela priznaju prvenstveno potvrde koje su izdala tijela akreditirana prema relevantnoj usklađenoj normi za ispitne i umjerne laboratorije te verifikacije koje provode tijela koja su akreditirana prema relevantnoj usklađenoj normi za tijela za certificiranje proizvoda, postupaka i usluga. Akreditacija se provodi u skladu s Uredbom (EZ) br. 765/2008 Europskog parlamenta i Vijeća (1).
         Prema potrebi, osim ispitnih metoda navedenih za svako mjerilo mogu se primjenjivati i druge ispitne metode ako ih nadležno tijelo koje procjenjuje zahtjev prihvati kao jednakovrijedne.
         Nadležna tijela mogu, prema potrebi, tražiti popratnu dokumentaciju i provoditi neovisne verifikacije ili terenske posjete.
         Preduvjet je da proizvod udovoljava svim odgovarajućim pravnim zahtjevima zemlje ili zemalja u kojima se taj proizvod namjerava staviti na tržište. Podnositelj zahtjeva dostavlja izjavu o sukladnosti proizvoda s tim zahtjevom.
         „Baza podataka o sastojcima deterdženata” (popis DID), dostupna na internetskoj stranici o znaku za okoliš EU-a, sadržava ulazne tvari koje se najčešće upotrebljavaju u formulacijama deterdženata i kozmetike. Popis se upotrebljava za dobivanje podataka za izračun kritičnog volumena razrjeđivanja (CDV) i ocjenjivanje biorazgradivosti ulaznih tvari. Za tvari koje nisu na popisu DID dane su smjernice za izračun ili ekstrapolaciju odgovarajućih podataka.
         Nadležnom tijelu podnosi se popis svih ulaznih tvari s njihovim trgovačkim nazivom (ako postoji), kemijskim nazivom, CAS brojem, DID brojem, upotrijebljenom količinom, funkcijom i oblikom prisutnim u formulaciji konačnog proizvoda (uključujući foliju topivu u vodi, ako se upotrebljava).
         Konzervansi i bojila navode se neovisno o koncentraciji. Druge ulazne tvari navode se ako njihova koncentracija iznosi najmanje 0,010 % masenog udjela.
         Sve ulazne tvari u obliku nanomaterijala jasno se navode na popisu uz riječ „nano” napisanu u zagradi.
         Za svaku navedenu ulaznu tvar dostavljaju se sigurnosno-tehnički listovi u skladu s Uredbom (EZ) br. 1907/2006 Europskog parlamenta i Vijeća (2). Ako sigurnosno-tehnički list nije dostupan za pojedinačnu tvar jer je ona dio smjese, podnositelj zahtjeva dostavlja sigurnosno-tehnički list za smjesu.
         (b)   Pragovi mjerenja

         Usklađenost s ekološkim mjerilima potrebna je za sve ulazne tvari kako je određeno u tablici 1.

            Tablica 1.

            Granične razine primjenjive na ulazne tvari prema mjerilu za deterdžente za strojno industrijsko i institucionalno pranje posuđa (% masenog udjela)

                     Mjerilo

                     Površinski aktivne tvari

                     Konzervansi

                     Bojila

                     Drugo (npr. enzimi)

                     Toksičnost za vodene organizme

                     ≥ 0,010

                     nema granične vrijednosti (*1)

                     nema granične vrijednosti (*1)

                     ≥ 0,010

                     Biorazgradivost

                     površinski aktivne tvari

                     ≥ 0,010

                     n.p.

                     n.p.

                     n.p.

                     organske tvari

                     ≥ 0,010

                     nema granične vrijednosti (*1)

                     nema granične vrijednosti (*1)

                     ≥ 0,010

                     Palmino ulje iz održivih izvora

                     ≥ 0,010

                     n.p.

                     n.p.

                     ≥ 0,010

                     Tvari čija je uporaba zabranjena ili ograničena

                     navedene tvari čija je uporaba zabranjena ili ograničena

                     nema granične vrijednosti (*1)

                     nema granične vrijednosti (*1)

                     nema granične vrijednosti (*1)

                     nema granične vrijednosti (*1)

                     opasne tvari

                     ≥ 0,010

                     ≥ 0,010

                     ≥ 0,010

                     ≥ 0,010

                     posebno zabrinjavajuće tvari

                     nema granične vrijednosti (*1)

                     nema granične vrijednosti (*1)

                     nema granične vrijednosti (*1)

                     nema granične vrijednosti (*1)

                     konzervansi

                     n.p.

                     nema granične vrijednosti (*1)

                     n.p.

                     n.p.

                     bojila

                     n.p.

                     n.p.

                     nema granične vrijednosti (*1)

                     n.p.

                     enzimi

                     n.p.

                     n.p.

                     n.p.

                     nema granične vrijednosti (*1)

               REFERENTNA DOZA
         Kod izračuna u svrhu dokazivanja sukladnosti s mjerilima za dodjelu znaka za okoliš EU-a i ispitivanja sposobnosti čišćenja sljedeća se doza uzima kao referentna doza:
         najviša doza koju proizvođač preporučuje za pripravu jedne litre otopine za pranje (navedena u g/l otopine za pranje ili ml/l otopine za pranje) za tri razine tvrdoće vode (meka, srednje tvrda, tvrda).

            Procjenjivanje i verifikacija: podnositelj zahtjeva dostavlja etiketu proizvoda ili upute za uporabu koje uključuju upute za doziranje.

            Mjerilo 1. – Toksičnost za vodene organizme

         Kritični volumen razrjeđivanja (CDVkronični) proizvoda ne smije premašiti sljedeće granične vrijednosti za referentnu dozu.

                     Tvrdoća vode
                     Vrsta proizvoda

                     Meka
                     (< 1,5 mmol CaCO3/l)
                     (l/l otopine za pranje)

                     Srednje tvrda
                     (1,5–2,5 mmol CaCO3/l)
                     (l/l otopine za pranje)

                     Tvrda
                     (> 2,5 mmol CaCO3/l)
                     (l/l otopine za pranje)

                     Sredstva za namakanje

                     2 000

                     2 000

                     2 000

                     Deterdženti za strojno pranje posuđa

                     3 000

                     5 000

                     7 000

                     Višekomponentni sustavi

                     3 000

                     4 000

                     5 000

                     Proizvodi za ispiranje

                     3 000

                     3 000

                     3 000

            Procjenjivanje i verifikacija: podnositelj zahtjeva dostavlja izračun vrijednosti CDVkronični proizvoda. Tablica za izračun vrijednosti CDVkronični dostupna je na internetskoj stranici o znaku za okoliš EU-a.
         CDVkronični izračunava se za sve ulazne tvari i. u proizvodu s pomoću sljedeće jednadžbe:

         Pri čemu je:

                     doza(i)

                     :

                     masa (g) tvari i. u referentnoj dozi;

                     DF(i)

                     :

                     faktor razgradnje za tvar (i);

                     TFkronična(i)

                     :

                     faktor kronične toksičnosti za tvar (i).

               Za vrijednosti DF(i) i TFkronična(i) uzimaju se one navedene u najnovijoj verziji dijela A popisa DID. Ako ulazna tvar nije uvrštena u dio A, podnositelj zahtjeva procjenjuje vrijednosti na temelju pristupa opisanog u dijelu B popisa DID uz prilaganje povezane dokumentacije.

            Mjerilo 2. – Biorazgradivost

         (a)   Biorazgradivost površinski aktivnih tvari

         Sve površinski aktivne tvari moraju biti lako razgradive (u aerobnim uvjetima).
         Sve površinski aktivne tvari razvrstane kao opasne za vodeni okoliš, odnosno kao akutna opasnost 1. kategorije (H400) ili kronična opasnost 3. kategorije (H412), u skladu s Uredbom (EZ) br. 1272/2008 Europskog parlamenta i Vijeća (3), moraju biti biorazgradive i u anaerobnim uvjetima.
         (b)   Biorazgradivost organskih spojeva

         U proizvodu sadržaj organskih tvari koje nisu biorazgradive u aerobnim uvjetima (nisu lako biorazgradive, aNBO) ili koje nisu biorazgradive u anaerobnim uvjetima (anNBO) ne smije premašiti sljedeće granične vrijednosti za referentnu dozu:

                        aNBO (g/l otopine za pranje)

                                 Tvrdoća vode
                                 Vrsta proizvoda

                                 Meka
                                 < 1,5 mmol CaCO3/l

                                 Srednje tvrda
                                 1,5–2,5 mmol CaCO3/l

                                 Tvrda
                                 > 2,5 mmol CaCO3/l

                                 Sredstva za namakanje

                                 0,40

                                 0,40

                                 0,40

                                 Deterdženti za strojno pranje posuđa/višekomponentni sustavi

                                 0,40

                                 0,40

                                 0,40

                                 Proizvodi za ispiranje

                                 0,04

                                 0,04

                                 0,04

                        anNBO (g/l otopine za pranje)

                                 Tvrdoća vode
                                 Vrsta proizvoda

                                 Meka
                                 < 1,5 mmol CaCO3/l

                                 Srednje tvrda
                                 1,5–2,5 mmol CaCO3/l

                                 Tvrda
                                 > 2,5 mmol CaCO3/l

                                 Sredstva za namakanje

                                 0,40

                                 0,40

                                 0,40

                                 Deterdženti za strojno pranje posuđa/višekomponentni sustavi

                                 0,60

                                 1,00

                                 1,00

                                 Proizvodi za ispiranje

                                 0,04

                                 0,04

                                 0,04

            Procjenjivanje i verifikacija: podnositelj zahtjeva dostavlja dokumentaciju o razgradivosti površinski aktivnih tvari kao i izračun aNBO-a i anNBO-a za proizvod. Tablica za izračun vrijednosti aNBO-a i anNBO-a dostupna je na internetskoj stranici o znaku za okoliš EU-a.
         Za razgradivost površinski aktivnih tvari te za vrijednosti aNBO-a i anNBO-a za organske spojeve upućuje se na najnoviju verziju popisa DID.
         Za ulazne tvari koje nisu uvrštene u dio A popisa DID dostavljaju se relevantne informacije iz literature ili drugih izvora ili odgovarajući rezultati ispitivanja iz kojih je vidljivo da su biorazgradive u aerobnim i anaerobnim uvjetima, kako je opisano u dijelu B tog popisa.
         U nedostatku gore navedene dokumentacije o razgradivosti ulazna tvar koja nije površinski aktivna tvar može biti izuzeta od zahtjeva za razgradivost u anaerobnim uvjetima ako je ispunjen jedan od sljedeća tri uvjeta:

                     1.

                     lako je razgradiva i ima nisku sposobnost adsorpcije (A < 25 %);

                     2.

                     lako je razgradiva i ima visoku sposobnost desorpcije (D > 75 %);

                     3.

                     lako je razgradiva i nema svojstvo bioakumulacije (4).

               Ispitivanje adsorpcije/desorpcije provodi se u skladu sa Smjernicom 106. OECD-a.

            Mjerilo 3. – Palmino ulje iz održivih izvora, uključujući ulje od palminih koštica i njihove derivate

         Ulazne tvari uporabljene u proizvodima dobivenima iz palmina ulja ili ulja palminih koštica moraju biti dobivene s plantaža koje ispunjavaju zahtjeve u pogledu postupka certificiranja za održivu proizvodnju koji se temelji na organizacijama s više dionika koje imaju široko članstvo koje uključuje nevladine organizacije, industriju i vlade te koje se bave problemima utjecaja na okoliš, uključujući utjecaje na tlo, bioraznolikost, zalihe organskog ugljika i očuvanje prirodnih resursa.

            Procjenjivanje i verifikacija: podnositelj zahtjeva dostavlja potvrde i certifikate o lancu nadzora koje izdaju treće osobe da palmino ulje i ulje od palminih koštica upotrijebljeni u proizvodnji ulaznih tvari potječu s plantaža s održivim upravljanjem.
         Prihvaćaju se potvrde Okruglog stola za održivo palmino ulje (model opskrbnog lanca „Identity Preserved” – „očuvan identitet”, „Segregated” – „odvojeno” ili „Mass Balance” – „bilanca mase”) ili bilo kojega jednakovrijednog ili strožeg programa održive proizvodnje.
         Za kemijske derivate palminog ulja i za ulje od palminih koštica prihvatljivo je dokazati održivost sustavima „Book and Claim” kao što su „GreenPalm” ili jednakovrijedne potvrde dostavljanjem prijavljenih iznosa nabavljenih i otkupljenih potvrda „GreenPalm” u okviru godišnjih priopćenja o napretku tijekom posljednjega godišnjeg razdoblja trgovanja.

            Mjerilo 4. – Tvari čija je uporaba zabranjena ili ograničena

         (a)   Navedene tvari čija je uporaba zabranjena ili ograničena

         i.   Tvari čija je uporaba zabranjena

         Tvari navedene u nastavku ne smiju biti sadržane u formulaciji proizvoda neovisno o koncentraciji:

                     —

                     alkilfenolni etoksilati (APEO) i drugi alkilfenolni derivati,

                     —

                     atranol,

                     —

                     kloroatranol,

                     —

                     dietilentriaminpentaoctena kiselina (DTPA),

                     —

                     etilendiamintetraoctena kiselina (EDTA) i njezine soli,

                     —

                     formaldehid i tvari koje ga otpuštaju (npr. 2-bromo-2-nitropropan-1,3-diol, 5-bromo-5-nitro-1,3-dioksan, natrijev hidroksilmetilglicinat, diazolidinilurea) osim nečistoća formaldehida u površinski aktivnim tvarima na bazi polialkoksilnih spojeva do koncentracije od 0,010 % masenog udjela u ulaznoj tvari,

                     —

                     glutaraldehid,

                     —

                     hidroksiizoheksil-3-cikloheksen-karboksaldehid (HICC),

                     —

                     mikroplastika,

                     —

                     nanosrebro,

                     —

                     nitromošusi i policiklični mošusi,

                     —

                     perfluorirani alkilati,

                     —

                     kvarterne amonijeve soli koje nisu lako biorazgradive,

                     —

                     reaktivni spojevi klora,

                     —

                     rodamin B,

                     —

                     triklosan,

                     —

                     3-jodo-2-propinilbutilkarbamat.

            Procjenjivanje i verifikacija: podnositelj zahtjeva dostavlja potpisanu izjavu o sukladnosti, prema potrebi popraćenu izjavama dobavljača, čime se potvrđuje da navedene tvari nisu sadržane u formulaciji proizvoda.
         ii.   Tvari čija je uporaba ograničena

         Tvari navedene u nastavku ne smiju biti sadržane u formulaciji u koncentraciji koja premašuje navedene vrijednosti:

                     —

                     2-metil-2H-izotiazol-3-on: 0,0050 % masenog udjela,

                     —

                     1,2-benzizotiazol-3(2H)-on: 0,0050 % masenog udjela,

                     —

                     5-kloro-2-metil-4-izotiazolin-3-on/2-metil-4-izotiazolin-3-on: 0,0015 % masenog udjela.

               Sadržaj ukupnog fosfora (P) izračunan kao elementarni fosfor ograničen je na:

                     Vrsta proizvoda
                     (u g/l otopine za pranje)

                     Tvrdoća vode (mmol CaCO3/l)

                     Meka (< 1,5)

                     Srednje tvrda (1,5–2,5)

                     Tvrda (> 2,5)

                     Sredstva za namakanje

                     0,08

                     0,08

                     0,08

                     Deterdženti za strojno pranje posuđa

                     0,15

                     0,30

                     0,50

                     Proizvodi za ispiranje

                     0,02

                     0,02

                     0,02

                     Višekomponentni sustav

                     0,17

                     0,32

                     0,52

            Procjenjivanje i verifikacija: podnositelj zahtjeva dostavlja sljedeće dokumente:

                     (a)

                     ako se upotrebljavaju izotiazolinoni, potpisanu izjavu o sukladnosti, prema potrebi popraćenu izjavama dobavljača, kojom se potvrđuje da je upotrijebljeni sadržaj izotiazolinona jednak ili niži od utvrđenih graničnih vrijednosti;

                     (b)

                     potpisanu izjavu o sukladnosti, prema potrebi popraćenu izjavama dobavljača, kojom se potvrđuje da je ukupna količina elementarnog fosfora jednaka ili niža od utvrđenih graničnih vrijednosti. Izjavu se podupire izračunima sadržaja ukupnog fosfora u proizvodu.

               (b)   Opasne tvari

         i.   Konačni proizvod

         Konačni proizvod ne razvrstava se i ne označuje kao akutno toksičan, specifično toksičan za ciljne organe, kao tvar koja izaziva preosjetljivost dišnih putova ili kože, kao karcinogen, mutagen ili reproduktivno toksičan, ili kao opasan za vodeni okoliš, kako je definirano u Prilogu I. Uredbi (EZ) br. 1272/2008 i u skladu s popisom navedenim u tablici 2.
         ii.   Ulazne tvari

         Proizvod ne smije sadržavati ulazne tvari s graničnom koncentracijom jednakom ili višom od 0,010 % masenog udjela u konačnom proizvodu koje ispunjavaju kriterije za razvrstavanje kao otrovne, opasne za vodeni okoliš, kao tvari koje izazivaju preosjetljivost dišnih putova ili kože, kao karcinogene, mutagene ili reproduktivno toksične tvari u skladu s Prilogom I. Uredbi (EZ) br. 1272/2008 i u skladu s popisom u tablici 2.
         Ako su strože određene, generičke ili specifične granične koncentracije utvrđene u skladu s člankom 10. Uredbe (EZ) br. 1272/2008 imaju prednost.

            Tablica 2.

            Ograničena razvrstavanja prema opasnosti i njihove kategorije

                     Akutna toksičnost

                     Kategorije 1. i 2.

                     Kategorija 3.

                     H300 Smrtonosno ako se proguta

                     H301 Otrovno ako se proguta

                     H310 Smrtonosno u dodiru s kožom

                     H311 Otrovno u dodiru s kožom

                     H330 Smrtonosno ako se udiše

                     H331 Otrovno ako se udiše

                     H304 Može biti smrtonosno ako se proguta i uđe u dišni sustav

                     EUH070 Otrovno u dodiru s očima

                     Specifična toksičnost za ciljne organe

                     Kategorija 1.

                     Kategorija 2.

                     H370 Uzrokuje oštećenje organa

                     H371 Može uzrokovati oštećenje organa

                     H372 Uzrokuje oštećenje organa tijekom produljene ili ponavljane izloženosti

                     H373 Može uzrokovati oštećenje organa tijekom produljene ili ponavljane izloženosti

                     Izazivanje preosjetljivosti dišnih putova i kože

                     Kategorija 1.A/1

                     Kategorija 1.B

                     H317: Može izazvati alergijsku reakciju na koži

                     H317: Može izazvati alergijsku reakciju na koži

                     H334: Ako se udiše, može izazvati simptome alergije ili astme ili poteškoće s disanjem

                     H334: Ako se udiše, može izazvati simptome alergije ili astme ili poteškoće s disanjem

                     Karcinogeni, mutageni ili reproduktivno toksični

                     Kategorije 1.A i 1.B

                     Kategorija 2.

                     H340 Može izazvati genetska oštećenja

                     H341 Sumnja na moguće izazivanje genetskih oštećenja

                     H350 Može uzrokovati rak

                     H351 Sumnja na moguće uzrokovanje raka

                     H350i Može uzrokovati rak ako se udiše

                     H360F Može štetno djelovati na plodnost

                     H361f Sumnja na štetno djelovanje na plodnost

                     H360D Može naškoditi nerođenom djetetu

                     H361d Sumnja na mogućnost štetnog djelovanja na nerođeno dijete

                     H360FD Može štetno djelovati na plodnost. Može naškoditi nerođenom djetetu

                     H361fd Sumnja na štetno djelovanje na plodnost. Sumnja na štetno djelovanje na nerođeno dijete

                     H360Fd Može štetno djelovati na plodnost. Sumnja na štetno djelovanje na nerođeno dijete

                     H362 Može štetno djelovati na djecu koja se hrane majčinim mlijekom

                     H360Df Može naškoditi nerođenom djetetu. Sumnja na moguće štetno djelovanje na plodnost

                     Opasno za vodeni okoliš

                     Kategorije 1. i 2.

                     Kategorije 3. i 4.

                     H400 Vrlo otrovno za vodeni okoliš

                     H412 Štetno za vodeni okoliš s dugotrajnim učincima

                     H410 Vrlo otrovno za vodeni okoliš s dugotrajnim učincima

                     H413 Može uzrokovati dugotrajne štetne učinke za vodeni okoliš

                     H411 Otrovno za vodeni okoliš s dugotrajnim učincima

                     Opasno za ozonski sloj

                     H420 Opasno za ozonski sloj

               To se mjerilo ne primjenjuje na ulazne tvari obuhvaćene člankom 2. stavkom 7. točkama (a) i (b) Uredbe (EZ) br. 1907/2006 u kojima se određuju mjerila za izuzeće tvari iz Priloga IV. i V. toj Uredbi od zahtjeva za registraciju, daljnje korisnike i evaluaciju. Kako bi se odredilo primjenjuje li se to izuzeće, podnositelj zahtjeva provjerava sve ulazne tvari čija je koncentracija viša od 0,010 % masenog udjela.
         Tvari i smjese uvrštene u tablicu 3 izuzete su iz mjerila 4. točke (b) podtočke ii.

            Tablica 3.

            Tvari na koje se primjenjuje izuzeće

                     Tvar

                     Oznaka upozorenja

                     Površinski aktivne tvari

                     H400 Vrlo otrovno za vodeni okoliš

                     H412 Štetno za vodeni okoliš s dugotrajnim učincima

                     Suptilizin

                     H400 Vrlo otrovno za vodeni okoliš

                     H411 Otrovno za vodeni okoliš s dugotrajnim učincima

                     Enzimi (*2)

                     H317: Može izazvati alergijsku reakciju na koži

                     H334: Ako se udiše, može izazvati simptome alergije ili astme ili poteškoće s disanjem

                     NTA kao nečistoća u MGDA i GLDA (*3)

                     H351 Sumnja na moguće uzrokovanje raka

            Procjenjivanje i verifikacija: podnositelj zahtjeva dokazuje sukladnost s ovim mjerilom za konačni proizvod i za sve ulazne tvari čija je koncentracija viša od 0,010 % masenog udjela u konačnom proizvodu. Podnositelj zahtjeva dostavlja potpisanu izjavu o sukladnosti, prema potrebi popraćenu izjavama dobavljača, ili sigurnosno-tehnički list kojim se potvrđuje da ni jedna od tih tvari ne ispunjava kriterije za razvrstavanje s jednom ili više oznaka upozorenja navedenih u tablici 2. u oblicima i fizikalnim stanjima u kojima su prisutne u proizvodu.
         Za tvari navedene u prilozima IV. i V. Uredbi (EZ) br. 1907/2006 koje su izuzete od obveze registracije na temelju članka 2. stavka 7. točaka (a) i (b) te Uredbe dovoljna je izjava podnositelja zahtjeva o sukladnosti.
         Podnositelj zahtjeva dostavlja potpisanu izjavu o sukladnosti, prema potrebi popraćenu izjavama dobavljača, ili sigurnosno-tehnički list kojim se potvrđuje prisutnost ulaznih tvari koje ispunjavaju uvjete za izuzeće.
         (c)   Posebno zabrinjavajuće tvari

         Konačni proizvod ne smije sadržavati ulazne tvari koje su određene u skladu s postupkom opisanim u članku 59. stavku 1. Uredbe (EZ) br. 1907/2006, kojim se utvrđuje popis posebno zabrinjavajućih tvari.

            Procjenjivanje i verifikacija: podnositelj zahtjeva dostavlja potpisanu izjavu o sukladnosti, prema potrebi popraćenu izjavama dobavljača, ili sigurnosno-tehnički list kojim se potvrđuje da ni jedna tvar s popisa nije prisutna.
         Na dan podnošenja zahtjeva upućuje se na najnoviji popis posebno zabrinjavajućih tvari.
         (d)   Mirisi

         Proizvodi za strojno industrijsko i institucionalno pranje posuđa ne smiju sadržavati mirise.

            Procjenjivanje i verifikacija: podnositelj zahtjeva dostavlja potpisanu izjavu o sukladnosti.
         (e)   Konzervansi

                     i.

                     Proizvod smije sadržavati konzervanse samo u svrhu konzerviranja proizvoda i to u dozi koja odgovara isključivo toj namjeni. To se ne odnosi na površinski aktivne tvari koje također mogu imati biocidna svojstva.

                     ii.

                     Proizvod može sadržavati konzervanse uz uvjet da nemaju svojstvo bioakumulacije. Smatra se da tvar nema svojstvo bioakumulacije ako je BCF < 100 ili log Kow < 3,0. Ako su dostupne vrijednosti BCF i log Kow, upotrebljava se najviša izmjerena vrijednost BCF.

                     iii.

                     Zabranjeno je navoditi tvrdnje ili davati naznake na ambalaži ili na bilo koji drugi način da proizvod ima antimikrobno ili dezinfekcijsko djelovanje.

            Procjenjivanje i verifikacija: podnositelj zahtjeva dostavlja potpisanu izjavu o sukladnosti, prema potrebi popraćenu izjavama dobavljača, zajedno sa sigurnosno-tehničkim listovima za dodane konzervanse te informacijama o njihovim vrijednostima BCF i/ili log Kow. Podnositelj zahtjeva također mora dostaviti dizajn ambalaže.
         (f)   Bojila

         Bojila u proizvodu ne smiju imati svojstvo bioakumulacije.
         Smatra se da tvar nema svojstvo bioakumulacije ako je BCF < 100 ili log Kow < 3,0. Ako su dostupne vrijednosti BCF i log Kow, upotrebljava se najviša izmjerena vrijednost BCF. Ako su bojila odobrena za uporabu u hrani, nije potrebno podnijeti dokumentaciju o potencijalu bioakumulacije.

            Procjenjivanje i verifikacija: podnositelj zahtjeva dostavlja potpisanu izjavu o sukladnosti, prema potrebi popraćenu izjavama dobavljača, zajedno sa sigurnosno-tehničkim listovima za dodana bojila te informacijama o njihovim vrijednostima BCF ili log Kow, ili dokumentaciju kojom se osigurava da je bojilo odobreno za uporabu u hrani.
         (g)   Enzimi

         Upotrebljavaju se samo obloženi enzimi (u krutom obliku) i enzimi u tekućem/polukrutom stanju.

            Procjenjivanje i verifikacija: podnositelj zahtjeva dostavlja potpisanu izjavu o sukladnosti, prema potrebi popraćenu izjavama dobavljača, zajedno sa sigurnosno-tehničkim listovima za sve dodane enzime.

            Mjerilo 5. – Ambalaža

         (a)   Sustavi povrata za ambalažu

         Ako se proizvod isporučuje u ambalaži koja je dio sustava povrata za proizvod, taj se proizvod izuzima od zahtjeva iz mjerila 5. točaka (b) i (c).

            Procjenjivanje i verifikacija: podnositelj zahtjeva dostavlja potpisanu izjavu o sukladnosti zajedno s odgovarajućom dokumentacijom u kojoj se opisuje ili dokazuje da je za ambalažu uspostavljen sustav povrata.
         (b)   Omjer težine/korisnosti (WUR)

         Omjer težine/korisnosti (WUR) proizvoda izračunava se samo za primarnu ambalažu i ne smije premašiti sljedeće vrijednosti za referentnu dozu.

                     Tvrdoća vode
                     Vrsta proizvoda

                     Meka
                     < 1,5 mmol CaCO3/l
                     (g/l otopine za pranje)

                     Srednje tvrda
                     1,5–2,5 mmol CaCO3/l
                     (g/l otopine za pranje)

                     Tvrda
                     > 2,5 mmol CaCO3/l
                     (g/l otopine za pranje)

                     Prašci

                     0,8

                     1,4

                     2,0

                     Tekućine

                     1,0

                     1,8

                     2,5

               Primarna ambalaža izrađena od više od 80 % recikliranog materijala izuzima se od ovog zahtjeva.

            Procjenjivanje i verifikacija: podnositelj zahtjeva dostavlja izračun WUR-a za proizvod. Ako se proizvod prodaje u različitim ambalažama (tj. ambalažama različitih volumena), izračun se podnosi za svaku veličinu ambalaže za koju se dodjeljuje znak za okoliš EU-a.
         WUR se izračunava kako slijedi:

            WUR = Σ ((Wi
             + Ui
            )/(Di
             * Ri
            ))
         Pri čemu je:

                     Wi

                     :

                     masa (g) primarne ambalaže (i)

                     Ui

                     :

                     masa (g) nerabljene reciklirane ambalaže u primarnoj ambalaži (i). Ui = Wi, osim ako podnositelj zahtjeva može dokazati suprotno

                     Di

                     :

                     broj referentnih doza sadržanih u primarnoj ambalaži (i)

                     Ri

                     :

                     indeks ponovnog punjenja. Ri = 1 (ambalaža se ne koristi ponovno u istu svrhu) ili Ri = 2 (ako podnositelj zahtjeva može dokazati da se sastavni dio ambalaže može ponovno koristiti za iste potrebe i da prodaje punjenja).

               Podnositelj zahtjeva dostavlja potpisanu izjavu o sukladnosti kojom se potvrđuje sadržaj rabljenog recikliranog materijala zajedno s odgovarajućim dokumentima. Ambalaža se smatra rabljenom recikliranom ako su sirovine za ambalažu prikupljene od proizvođača ambalaže u fazi distribucije ili potrošnje.
         (c)   Dizajn za recikliranje

         Plastična ambalaža mora biti oblikovana kako bi se olakšalo učinkovito recikliranje izbjegavanjem potencijalnih kontaminanata i nekompatibilnih materijala za koje se zna da otežavaju odvajanje ili obradu ili smanjuju kvalitetu reciklata. Etiketa ili omot, poklopac i, ako je primjenjivo, zaštitni premazi ne smiju sadržavati, pojedinačno ili u kombinaciji, materijale i sastavne dijelove navedene u tablici 4. Mehanizmi crpki (uključujući one u štrcaljkama) izuzeti su iz ovog zahtjeva.

            Tablica 4.

            Materijali i sastavni dijelovi zabranjeni u dijelovima ambalaže

                     Dio ambalaže

                     Zabranjeni materijali i sastavni dijelovi (*4)

                     Etiketa ili omot

                                 —

                                 etiketa ili omot od PS-a u kombinaciji s PET, PP ili HDPE bocom

                                 —

                                 etiketa ili omot od PVC-a u kombinaciji s PET, PP ili HDPE bocom

                                 —

                                 etiketa ili omot od PETG-a u kombinaciji s PET bocom

                                 —

                                 svi drugi plastični materijali za omote/etikete s gustoćom > 1 g/cm3 koji se koriste kod PET boca

                                 —

                                 svi drugi plastični materijali za omote/etikete s gustoćom < 1 g/cm3 koji se koriste kod PP ili HDPE boca

                                 —

                                 etikete ili omoti koji su metalizirani ili zavareni za ambalažu (označivanje s pomoću kalupa)

                     Poklopac

                                 —

                                 poklopac od PS-a u kombinaciji s PET, HDPE ili PP bocom

                                 —

                                 poklopac od PVC-a u kombinaciji s PET, PP ili HDPE bocom

                                 —

                                 poklopci od PETG-a ili materijal poklopca gustoće > 1 g/cm3 u kombinaciji s PET bocom

                                 —

                                 poklopci izrađeni od metala, stakla ili EVA-e koji se ne mogu jednostavno odvojiti od boce

                                 —

                                 silikonski poklopci. Izuzeti su silikonski poklopci gustoće < 1 g/cm3 u kombinaciji s PET bocom i silikonski poklopci gustoće > 1 g/cm3 u kombinaciji s PEHD ili PP bocom

                                 —

                                 metalni ovoji ili pečati koji ostaju na boci ili njezinu poklopcu nakon otvaranja proizvoda

                     Zaštitni premazi

                     poliamid, funkcionalni poliolefini, metalizirane zaštite i zaštite koje sprečavaju prodor svjetla

            Procjenjivanje i verifikacija: podnositelj zahtjeva dostavlja potpisanu izjavu o sukladnosti, prema potrebi uz navođenje sastava materijala ambalaže uključujući spremnik, etiketu ili omot, ljepila, poklopce i zaštitne premaze, zajedno s fotografijama i tehničkim crtežima primarne ambalaže.

            Mjerilo 6. – Prikladnost za uporabu

         Proizvod mora imati zadovoljavajuću učinkovitost čišćenja na najnižoj temperaturi i u najmanjoj dozi koju proizvođač preporučuje za tvrdoću vode u skladu s „Okvirnim testom uspješnosti deterdženata za strojno industrijsko i institucionalno pranje posuđa” dostupnim na internetskoj stranici o znaku za okoliš EU-a (5).

            Procjenjivanje i verifikacija: podnositelj zahtjeva dostavlja dokumentaciju kojom se potvrđuje da je proizvod ispitan pod uvjetima navedenima u okviru i da se rezultatima pokazalo da proizvod postiže barem minimalnu potrebnu učinkovitost čišćenja. Podnositelj zahtjeva također prema potrebi dostavlja dokumentaciju kojom se dokazuje sukladnost s laboratorijskim zahtjevima uvrštenima u relevantne usklađene norme za ispitne i umjerne laboratorije.
         Istovrijedno ispitivanje učinkovitosti može se primijeniti ako je nadležno tijelo ocijenilo i prihvatilo istovrijednost.

            Mjerilo 7. – Automatski sustavi za doziranje

         Za višekomponentne sustave podnositelj zahtjeva mora osigurati da se proizvod upotrebljava s nadziranim sustavom za automatsko doziranje.
         Kako bi se osiguralo pravilno doziranje u sustavima za automatsko doziranje, posjete kupcima provodit će se na svim mjestima na kojima se proizvod upotrebljava, najmanje jedanput godišnje tijekom razdoblja valjanosti odobrenja, a uključivat će umjeravanje opreme za doziranje. Treća strana može obavljati te posjete kupcima.

            Procjenjivanje i verifikacija: podnositelj zahtjeva dostavlja potpisanu izjavu o sukladnosti zajedno s opisom sadržaja posjeta kupcima, tko je za njih odgovoran i njihovu učestalost.

            Mjerilo 8. – Informacije za korisnike

         Uz proizvod se prilažu upute za ispravnu uporabu kako bi se povećala učinkovitost proizvoda i smanjio otpad te smanjilo onečišćenje voda i iskorištavanje resursa. Te upute moraju biti čitljive ili uključivati grafički prikaz ili ikone i uključivati informacije o sljedećem:

                     (a)

                        Upute za doziranje

                     Upute za doziranje uključuju dozu u g ili ml i/ili drugim ili alternativnim mjernim jedinicama (npr. čepovi, aktiviranja raspršivanjem) i učinak tvrdoće vode na dozu.
                     Ovaj se zahtjev ne primjenjuje na višekomponentne proizvode koji se doziraju automatskim sustavom.
                     Dostavljaju se navodi o najčešćem stupnju tvrdoće vode u području na koje se proizvod namjerava staviti na tržište ili o tome gdje se ta informacija može pronaći.

                     (b)

                        Informacije o zbrinjavanju ambalaže

                     Na primarnoj ambalaži uvrštene su informacije o ponovnoj uporabi, recikliranju i ispravnom zbrinjavanju ambalaže.

                     (c)

                        Podaci o okolišu

                     Na primarnoj ambalaži treba stajati tekst u kojem se navodi važnost korištenja točne doze i najniža preporučena temperatura radi smanjenja potrošnje energije i vode te smanjenja onečišćenja voda.

            Procjenjivanje i verifikacija: podnositelj zahtjeva dostavlja potpisanu izjavu o sukladnosti zajedno s uzorkom etikete proizvoda.

            Mjerilo 9. – Informacije koje se pojavljuju na znaku za okoliš EU-a

         Logotip je vidljiv i čitljiv. Registracijski broj znaka za okoliš EU-a nalazi se na proizvodu, čitljiv je i jasno vidljiv.
         Podnositelj zahtjeva može se odlučiti za uvrštenje neobaveznog tekstualnog polja na etiketi koje sadrži sljedeći tekst:

                     —

                     ograničeni učinak na vodeni okoliš,

                     —

                     ograničena količina opasnih tvari,

                     —

                     provedeno ispitivanje učinkovitosti čišćenja.

            Procjenjivanje i verifikacija: podnositelj zahtjeva dostavlja potpisanu izjavu o sukladnosti zajedno s uzorkom etikete proizvoda ili dizajna ambalaže na kojem je postavljen znak za okoliš EU-a.

            (1)  Uredba (EZ) br. 765/2008 Europskog parlamenta i Vijeća od 9. srpnja 2008. o utvrđivanju zahtjeva za akreditaciju i za nadzor tržišta u odnosu na stavljanje proizvoda na tržište i o stavljanju izvan snage Uredbe (EEZ) br. 339/93 (SL L 218, 13.8.2008., str. 30.).

            (2)  Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (SL L 396, 30.12.2006., str. 1.).

            (*1)  „nema granične vrijednosti” znači: neovisno o koncentraciji, sve namjerno dodane tvari, nusproizvodi i nečistoće od sirovina (analitička granica detekcije).

            (3)  Uredba (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (SL L 353, 31.12.2008., str. 1.).

            (4)  Smatra se da tvar nema svojstvo bioakumulacije ako je BCF < 100 ili log Kow < 3,0. Ako su dostupne vrijednosti BCF i log Kow, upotrebljava se najviša izmjerena vrijednost BCF.

            (*2)  Uključujući stabilizatore i druge pomoćne tvari u pripravcima.

            (*3)  U koncentracijama nižima od 0,2 % u sirovini uz uvjet da je ukupna koncentracija u konačnom proizvodu niža od 0,10 %.

            (*4)  EVA – etilen-vinil-acetat, HDPE – polietilen visoke gustoće, PET – polietilen-tereftalat, PETG – polietilen-tereftalat promijenjenog glikola, PP – polipropilen, PS – polistiren, PVC – polivinil-klorid.

            (5)  Dostupno na: [URL za protokol na internetskoj stranici o znaku za okoliš EU-a umetnut će se poslije – trenutačno se svi predloženi dokumenti protokola mogu pronaći u tehničkom izvješću].


title: 2010/294/EU: Odluka Vijeća od 10. svibnja 2010. o manifestaciji Europska prijestolnica kulture za 2014. godinu

text:
               16/Sv. 003

               HR

               Službeni list Europske unije

               93

         32010D0294

               L 126/24

               SLUŽBENI LIST EUROPSKE UNIJE

               10.05.2010.

      ODLUKA VIJEĆA

   od 10. svibnja 2010.
   o manifestaciji Europska prijestolnica kulture za 2014. godinu
   (2010/294/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Odluku br. 1622/2006/EZ Europskog parlamenta i Vijeća od 24. listopada 2006. o utvrđivanju djelovanja Zajednice za manifestaciju Europska prijestolnica kulture za godine od 2007. do 2019. (1), a posebno njezin članak 9. stavak 3.,
   uzimajući u obzir izvješća povjerenstva za odabir iz rujna 2009. u vezi s postupkom izbora Europskih prijestolnica kulture u Švedskoj, odnosno Latviji i pozitivno mišljenje Europskog parlamenta,
   uzimajući u obzir da su kriteriji iz članka 4. Odluke br. 1622/2006/EZ u cijelosti ispunjeni,
   uzimajući u obzir preporuku Komisije od 23. travnja 2010.,
   ODLUČILO JE:
   Jedini članak
   Umeå (Švedska) i Riga (Latvia) imenuju se „Europskom prijestolnicom kulture 2014.”

      Sastavljeno u Bruxellesu 10. svibnja 2010.

            Za Vijeće

            Predsjednik

         Á. GONZÁLEZ-SINDE REIG

      (1)  SL L 304, 3.11.2006., str. 1.


title: 2013/106/EU: Odluka Europskog vijeća od 11. svibnja 2012. o ispitivanju izmjene Ugovorâ koje provodi konferencija predstavnika vlada država članica, a koju predlaže irska Vlada u obliku Protokola o pitanjima koja brinu irski narod vezano za Ugovor iz Lisabona koji se prilaže Ugovoru o Europskoj uniji i Ugovoru o funkcioniranju Europske unije te o nesazivanju Konvencije

text:
               01/Sv. 13

               HR

               Službeni list Europske unije

               276

         32013D0106

               L 060/129

               SLUŽBENI LIST EUROPSKE UNIJE

         ODLUKA EUROPSKOG VIJEĆA
   od 11. svibnja 2012.
   o ispitivanju izmjene Ugovorâ koje provodi konferencija predstavnika vlada država članica, a koju predlaže irska Vlada u obliku Protokola o pitanjima koja brinu irski narod vezano za Ugovor iz Lisabona koji se prilaže Ugovoru o Europskoj uniji i Ugovoru o funkcioniranju Europske unije te o nesazivanju Konvencije
   (2013/106/EU)
   EUROPSKO VIJEĆE,
   uzimajući u obzir Ugovor o Europskoj uniji, a posebno njegov članak 48. stavak 3.,
   uzimajući u obzir prijedlog za izmjenu Ugovora koji je irska Vlada podnijela Vijeću 20. srpnja 2011. a koji je Vijeće podnijelo Europskom vijeću 12. listopada 2011.,
   uzimajući u obzir suglasnost Europskog parlamenta o nesazivanju Konvencije (1),
   uzimajući u obzir mišljenje Europskog parlamenta (2),
   nakon obavijesti o prijedlogu nacionalnim parlamentima,
   uzimajući u obzir mišljenje Europske komisije (3),
   budući da:

               (1)

               Od 18. do 19. lipnja 2009., šefovi država ili vlada 27 država članica Europske unije, koji su se sastali u okviru Europskog vijeća, donijeli su Odluku o pitanjima koja brinu irski narod vezano za Ugovor iz Lisabona te su izjavili da će u trenutku sklapanja sljedećeg Ugovora o pristupanju odrediti odredbe te Odluke u Protokol koji se prilaže, u skladu s vlastitim ustavnim odredbama, Ugovoru o Europskoj uniji (UEU) i Ugovoru o funkcioniranju Europske unije (UFEU).

               (2)

               Irska Vlada podnijela je 20. srpnja 2011., u skladu s prvom rečenicom članka 48. stavka 2. UEU-a, prijedlog za izmjenu Ugovora u obliku Protokola o pitanjima koja brinu irski narod vezano za Ugovor iz Lisabona.

               (3)

               Vijeće je 12. listopada 2011., u skladu s trećom rečenicom članka 48. stavka 2. UEU-a, Europskom vijeću podnijelo prijedlog irske Vlade. O njemu su obaviješteni i nacionalni parlamenti.

               (4)

               Europsko vijeće je na zasjedanju 23. listopada 2011. odlučilo, u skladu s prvim podstavkom članka 48. stavka 3. UEU-a, savjetovati se s Europskim parlamentom i Komisijom o predloženim izmjenama. Ono je također odlučilo, u skladu s drugim podstavkom članka 48. stavka 3. UEU-a, da zatraži suglasnost Europskog parlamenta o nesazivanju Konvencije budući da, po njegovom mišljenju, sazivanje takve Konvencije nije opravdano opsegom predloženih izmjena.

               (5)

               Europski parlament je 18. travnja 2012. donio pozitivno mišljenje o predloženim izmjenama. Također je dao suglasnost za nesazivanje Konvencije zbog neopravdanosti njezinog sazivanja s obzirom na opseg predloženih izmjena. Komisija je 4. svibnja 2012. donijela pozitivno mišljenje o predloženim izmjenama.

               (6)

               Stoga je primjereno da, u skladu s drugim podstavkom članka 48. stavka 3. UEU-a, Europsko vijeće odluči da bi konferencija predstavnika vlada država članica trebala ispitati izmjene koje predlaže irska Vlada, utvrditi nadležnosti konferencije i odlučiti o nesazivanju Konvencije,

         DONIJELO JE OVU ODLUKU:
   Članak 1.
   Europsko vijeće odlučuje da konferencija predstavnika vlada država članica ispituje izmjene koje predlaže irska Vlada u obliku Protokola o pitanjima koja brinu irski narod vezano za Ugovor iz Lisabona koji se prilaže Ugovoru o Europskoj uniji i Ugovoru o funkcioniranju Europske unije, čiji se tekst prilaže ovoj Odluci i koji predstavlja nadležnost navedene konferencije. S obzirom na opseg predloženih izmjena, ne saziva se Konvencija na temelju članka 48. stavka 3. Ugovora o Europskoj uniji.
   Članak 2.
   Ova Odluka stupa na snagu na dan donošenja.

      Sastavljeno u Bruxellesu 11. svibnja 2012.

            Za Europsko vijeće

            Predsjednik

         H. VAN ROMPUY

      (1)  Suglasnost od 18. travnja 2012. (još nije objavljeno u Službenom listu).

      (2)  Mišljenje od 18. travnja 2012. (još nije objavljeno u Službenom listu).

      (3)  Mišljenje od 4. svibnja 2012. (još nije objavljeno u Službenom listu).